Fit-13 ta' Ottubru 2016, il-Kunsill adotta regolament li jistabbilixxi dokument tal-ivvjaġġar Ewropew uniformi għar-ritorn ta' ċittadini ta' pajjiżi terzi li qed jirrisjedu illegalment (dokument tal-ivvjaġġar Ewropew għar-ritorn), b'mod partikolari l-format, l-elementi tas-sigurtà u l-ispeċifikazzjonijiet tekniċi tiegħu. "Bis-saħħa tal-elementi mtejbin tiegħu, id-dokument tal-ivvjaġġar Ewropew uniformi jirrappreżenta waħda mill-miżuri importanti li jistgħu jikkontribwixxu għar-ritorn effettiv ta' ċittadini ta' pajjiżi terzi. Bħala pass prattiku, issa huwa kruċjali li tinbena kooperazzjoni tajba mal-pajjiżi ta' oriġini." Robert Kaliňák, Ministru għall-Intern tas-Slovakkja u President tal-Kunsill It-titjib fl-elementi tas-sigurtà u l-ispeċifikazzjonijiet tekniċi tad-dokument tal-ivvjaġġar il-ġdid ser jiffaċilita r-rikonoxximent mill-pajjiżi terzi u ser iħaffef ir-ritorn fil-kuntest ta' ftehimiet ta' riammissjoni jew arranġamenti oħra konklużi mill-UE jew mill-istati membri ma' pajjiżi terzi. Id-dokument tal-ivvjaġġar il-ġdid ser inaqqas ukoll il-piżijiet amministrattivi u burokratiċi u t-tul tal-proċeduri amministrattivi meħtieġa biex jiġu żgurati r-ritorn u r-riammissjoni ta' ċittadini ta' pajjiżi terzi li qed jirrisjedu illegalment. Ir-ritorn ta' ċittadini ta' pajjiżi terzi li ma jissodisfawx jew li m'għadhomx jissodisfaw il-kondizzjonijiet għal dħul, soġġorn jew residenza fl-istati membri, b'rispett sħiħ għad-drittijiet fundamentali tagħhom u f'konformità mal-acquis tal-UE, huwa parti essenzjali mill-isforzi komprensivi biex jiġu żgurati l-kredibbiltà u l-funzjonament tajjeb u effettiv tal-politika tal-migrazzjoni tal-UE u biex titnaqqas u tiġi skoraġġuta l-migrazzjoni irregolari. Regolament dwar l-istabbiliment ta' dokument tal-ivvjaġġar Ewropew għar-ritorn ta' ċittadini ta' pajjiżi terzi li jkunu qegħdin fil-pajjiż illegalment It-tiftix ta' soluzzjonijiet għal pressjonijiet migratorji (informazzjoni ġenerali) Ara l-paġna tal-laqgħa